KIRJALLINEN KYSYMYS E-0373/00 esittäjä(t): Andre Brie (GUE/NGL) komissiolle. Rakennerahastotuen myöntäminen itäsaksalaisille osavaltioille luontotyyppidirektiivin mukaisesti merkittyjen alueiden perusteella.



Virallinen lehti nro 374 E , 28/12/2000 s. 0061 - 0062



KIRJALLINEN KYSYMYS E-0373/00 esittäjä(t): Andre Brie (GUE/NGL) komissiolle (14. helmikuuta 2000) Aihe: Rakennerahastotuen myöntäminen itäsaksalaisille osavaltioille luontotyyppidirektiivin mukaisesti merkittyjen alueiden perusteella Saksa ja muutamat sen osavaltioista eivät ole panneet täytäntöön 21. maaliskuuta 1992 annettua neuvoston direktiiviä 92/43/ETY(1), joka koskee luontotyyppien sekä luonnonvaraisen eläimistön ja kasviston suojelua. Tästä syystä myös niitä Saksan osavaltioita, jotka ovat täyttäneet tämän velvollisuuden, uhkaa EU:n rakennerahastotuen maksamisen jäädyttäminen. Esimerkiksi Mecklenburg-Vorpommern on merkinnyt 136 eri aluetta eli 181 000 hehtaaria (7,9 prosenttia alastaan) tuen piiriin. Komission ilmoittama kanta tarkoittaisi sitä, että erityisesti rakenteellisesti heikot itäsaksalaiset osavaltiot joutuisivat vähintäänkin odottelemaan tavoitteen 1 alueille varatun tuen ja maaseutualueille tarkoitetun EMOTR-tuen maksamista, millä olisi erityisen kielteisiä seurauksia, koska näillä alueilla on vakavia taloudellisia ja sosiaalisia ongelmia. Mihin toimiin komissio aikoo ryhtyä, jotta itäsaksalaiset osavaltiot, jotka ovat täyttäneet luontotyyppidirektiivissä säädetyn velvollisuutensa, eivät joudu kärsimään muiden osavaltioiden ja Saksan liittohallituksen tekemistä laiminlyönneistä? Onko komission mielestä tarpeellista tai mahdollista käsitellä tukivarojen myöntämistä kullekin osavaltiolle tai hankkeelle erikseen ja myös päättää myöntämisestä erikseen? Onko komissio tietoinen, että kielteisellä päätöksellä olisi vakavien taloudellisten ja sosiaalisten seurauksien lisäksi pitkäkestoinen vaikutus väestön sitoumukseen osallistua ympäristönsuojeluun, kun taas myönteistä päätöstä pidettäisiin muun muassa selvänä merkkinä aktiivisen ympäristöpolitiikan tunnustamisesta? (1) EYVL L 206, 22.7.1992, s. 7. Michel Barnierin komission puolesta antama vastaus (31. maaliskuuta 2000) Kuten parlamentin jäsen tietää, yhteisön kannalta merkittäviä suojelukohteita, joihin kuuluvat luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY ja luonnonvaraisten lintujen suojelemisesta 2 päivänä huhtikuuta 1979 annetussa direktiivissä(1) vahvistetut alueet, koskevan Natura 2000 -luettelon valmistuminen on viivästynyt alkuperäisestä takarajasta eli kesäkuusta 1998, koska useat jäsenvaltiot, Saksa mukaan luettuna, eivät ole jättäneet asianmukaisia ehdotuksia. Ehdotusten jättämisen määräaika umpeutui kesäkuussa 1995. Jotta jäsenvaltiot ilmoittaisivat suojelukohteet myöhästyneinäkin ja jotta komissio pystyisi täyttämään EY-perustamissopimuksen 6 artiklan nojalla sitä koskevat velvollisuudet, komissio muistutti 23. kesäkuuta 1999 kaikkia jäsenvaltioilta niiden velvoitteesta taata, että ohjelmat ja hankkeet ovat edellä mainittujen direktiivien mukaiset. Sittemmin Saksan osavaltiot, Mecklenburg-Vorpommern mukaan luettuna, ovat ilmoittaneet eräitä suojeltavia alueita ja valmistelevat uusia ilmoituksia. Lainsäädännöllisten edellytysten perusteella ohjelma-asiakirjat voidaan hyväksyä vain, jos niihin sisältyy kyseisestä alueesta vastuullisten Saksan viranomaisten selkeä sitoumus siihen, että Natura 2000 -ohjelman puitteissa tähän mennessä suojeltuja tai vastaisuudessa suojeltavia kohteita mahdollisesti uhkaavia kaikkia kielteisiä vaikutuksia arvioidaan asianmukaisesti ja että niiden osalta ryhdytään tarkoituksenmukaisiin toimiin. Komissio arvioi kutakin suunnitelmaa tai ohjelmaa pelkästään sen yksittäisen sisällön perusteella. Komission tavoitteena on edistää tukikelpoisten alueiden sosiaalista ja taloudellista kehitystä kestävän kehityksen perusperiaatteiden mukaisesti. (1) EYVL L 103, 25.4.1979.